Priekšlikums PADOMES LĒMUMS, ar ko groza Padomes Lēmumu 2001/822/EK par aizjūras zemju un teritoriju asociāciju ar Eiropas Kopienu /* COM/2012/061 final - 2012/0024 (CNS) */





PASKAIDROJUMA RAKSTS Saskaņā ar Eiropadomes 2010. gada 29. oktobra lēmumu, ar ko groza Līgumu par Eiropas Savienības darbību, Francijas kopiena Senbertelemī, kas iepriekš bija Eiropas Savienības attālākā reģiona statusā, no 2012. gada 1. janvāra ir ieguvusi ar Eiropas Savienību asociētas aizjūras zemes un teritorijas statusu. Saskaņā ar Līguma par Eiropas Savienības darbību 203. pantu ar Eiropas Savienību asociētajām aizjūras zemēm un teritorijām piemērojamos noteikumus pieņem Eiropas Savienības Padome ar vienprātīgu lēmumu. Šajā saistībā Padomes 2001. gada 27. novembra lēmums par aizjūras zemju un teritoriju asociāciju ar Eiropas Kopienu (turpmāk — "Lēmums par aizjūras asociāciju") stājās spēkā 2001. gada 2. decembrī, un tā darbības termiņš beigsies 2013. gada beigās. Šis Padomes lēmums ir jāgroza, lai tajā ņemtu vērā Līguma par Eiropas Savienības darbību grozījumus, kas izdarīti ar Eiropadomes 2010. gada 29. oktobra lēmumu, ar ko groza statusu, kas Senbertelemī salai piešķirts attiecībā uz Eiropas Savienību un kas paredz šīs Francijas kopienas statusa maiņu, no 2012. gada 1. janvāra tai piešķirot ar Eiropas Savienību asociētas aizjūras zemes un teritorijas statusu. 2012/0024 (CNS) Priekšlikums PADOMES LĒMUMS, ar ko groza Padomes Lēmumu 2001/822/EK par aizjūras zemju un teritoriju asociāciju ar Eiropas Kopienu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 203. pantu, ņemot vērā Eiropas Komisijas priekšlikumu, pēc tiesību akta projekta nosūtīšanas valstu parlamentiem, ņemot vērā Eiropas Parlamenta atzinumu, rīkojoties saskaņā ar īpašo likumdošanas procedūru, tā kā: (1) Eiropadomes 2010. gada 29. oktobra Lēmumu 2010/718/ES, ar ko groza statusu, kas Senbertelemī salai piešķirts attiecībā uz Eiropas Savienību[1], tiek izdarīti grozījumi Līgumā par Eiropas Savienības darbību un jo īpaši tā II pielikumā, iekļaujot Senbertelemī salu aizjūras zemju un teritoriju sarakstā, kurām piemēro Līguma ceturtās daļas noteikumus. (2) Padomes 2001. gada 27. novembra Lēmums 2001/822/EK par aizjūras zemju un teritoriju asociāciju ar Eiropas Kopienu[2] nosaka tiesisko regulējumu, lai veicinātu aizjūras zemju un teritoriju ("AZT") ekonomisko un sociālo attīstību un sekmētu to ekonomiskās attiecības ar Eiropas Savienību. Lēmuma 2001/822/EK I A pielikumā ir ietverts to AZT saraksts, uz kurām attiecas asociācija saskaņā ar minētā lēmuma 1. panta 2. punktu. (3) Lēmums 2001/822/EK ir spēkā līdz 2013. gada 31. decembrim. Tādējādi ir jāgroza lēmuma I A pielikums, lai ņemtu vērā Senbertelemī salas statusa maiņu attiecībā uz Eiropas Savienību, no 2012. gada 1. janvāra tai piešķirot aizjūras zemes un teritorijas statusu. (4) Lēmumu 2010/718/ES piemēro no 2012. gada 1. janvāra. Tātad attiecībā uz Senbertelemī salu ir jāpiemēro Lēmuma 2001/822/EK noteikumi, kuri ir labvēlīgi AZT un kuri tām nenosaka pienākumus, izņemot pienākumus saistībā ar sadarbību attīstības finansēšanas jomā. Šajā saistībā Francija ir apņēmusies nelūgt Eiropas Reģionālās attīstības fonda atbalstu Senbertelemī salai plānošanas laikposmam no 2007. līdz 2013. gadam, IR PIEŅĒMUSI ŠO LĒMUMU. 1. pants Lēmuma 2001/822/EK I A pielikumu groza šādi: starp ievilkumu attiecībā uz Senpjēru un Mikelonu un ievilkumu attiecībā uz Arubu iekļauj šādu ievilkumu: "– Senbertelemī,". 2. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. Lēmuma 2001/822/EK 1. līdz 9. pantu, 34., 35., 38. pantu, 39. panta 1. un 7. punktu, 45. panta 1. punktu, 2. punkta a) apakšpunktu un 3. punktu, 57. un 58. pantu piemēro Senbetelemī salai no 2012. gada 1. janvāra. Briselē, Padomes vārdā — priekšsēdētājs [1] OV L 325, 9.12.2010., 4. lpp. [2] OV L 314, 30.11.2001., 1. lpp.